การจับผู้ชุมนุมหมู่บ้านทะลุฟ้า 70 คนเมื่อช่วงเช้าที่ผ่านมาเป็นไปตามระเบียบของกฎหมาย
พลตำรวจตรี ปิยะ ต๊ะวิชัย  รองผู้บัญชาการตำรวจนครบาล กล่าวสรุปผลการจับกุมกลุ่มผู้ชุมนุมที่หมู่บ้านทะลุฟ้าเมื่อช่วงเช้าที่ผ่านมาว่า เป็นการชุมนุมที่ผิดกฎหมาย มีการรุกล้ำพื้นที่สาธารณะ ลักลอบใช้ไฟฟ้าและน้ำปะปาของทางราชการ ทำลายสิ่งของบริเวณโดยรอบ ก่อให้เกิดความเสียหายพร้อมต่อท่อสิ่งของปฏิกูลและกีดขวางทางเข้าออกทำให้ประชาชนบริเวณโดยรอบได้รับความเดือดร้อน  โดยวันนี้ตำรวจจับกุมผู้ต้องหาได้ทั้งหมด 70 ราย ในข้อหาชุมนุมโดยผิดกฎหมาย เป็นความผิดตามมาตรา 9 แห่งพระราชกำหนดการบริการในสถานการณ์ฉุกเฉิน พ.ศ. 2548 และผิดตาม พ.ร.บ.โรคติดต่อ ทั้งนี้ ตำรวจได้แจ้งเตือนผู้ชุมนุมมาโดยตลอด ตั้งแต่วันที่ 13 มีนาคมที่ผ่านมา โดยได้เจรจาต่อรองให้ออกจากพื้นที่มาแล้วหลายครั้ง ยืนยันว่าระหว่างที่มีการตรวจค้นจับกุม มีตัวแทนผู้ชุมนุม 2-3 คน และตัวแทนสื่อมวลชน ร่วมสังเกตการณ์ตรวจค้นตลอดเวลา ก่อนจะนำตัวผู้ที่อยู่ในพื้นที่การชุมนุมทั้ง 70 คน ไปดำเนินคดีใน 2 ข้อหาหลักคือ ฝ่าฝืน พ.ร.ก.ฉุกเฉิน และ พ.ร.บ.ควบคุมโรคติดต่อ พร้อมกันนี้ขอเตือนไปยังผู้ที่โพสต์ข้อความบิดเบือนข้อเท็จจริงให้ระวังถูกดำเนินคดีในความผิดตาม พ.ร.บ.คอมพิวเตอร์ฯ ยืนยันว่า จะดำเนินคดีกับผู้ที่ทำผิดกฎหมายทุกราย ด้านพลตำรวจตรี จิรพัฒน์ ภูมิจิตร รองผู้บัญชาการตำรวจนครบาล ยืนยันว่า ที่ผ่านมามีประชาชนบริเวณโดยรอบเข้าร้องเรียนกับตำรวจที่ สน.นางเลิ้งจำนวนมาก  เนื่องจากได้รับความเดือดร้อนจากการส่งเสียงดังและถูกกีดขวางการจราจร ซึ่งเมื่อช่วงเช้ายืนยันว่ามีการให้เวลาผู้ชุมนุมแยกย้ายกลับแต่มีคนกลับไปเพียงแค่ 4-5 คน ส่วนยาเสพติดที่พบพบบริเวณหลังเวทีการชุมนุมที่บริเวณเต๊นท์ขาว มีกัญชาอัดแท่งครึ่งกิโลกรัม และน้ำกระท่อม 2 ขวด ซึ่งของกลางที่ตรวจยึดทั้งหมดจะส่งไปที่ สน.นางเลิ้ง  โดยญาติหรือผู้ชุมนุมสามารถไปติดต่อขอรับคืนทรัพย์สินส่วนตัวภายหลังได้อย่างไรก็ตาม สำหรับการนัดชุมนุมช่วงเย็นวันนี้ที่บีทีเอสอโศก ยืนยันว่า มีการเตรียมพร้อมรับมือการชุมนุมและเตรียมกำลังดูแลความเรียบร้อยไว้ประมาณ 2 กองร้อย เป็นเจ้าหน้าที่จากกองบังคับการตำรวจนครบาล 5 และตำรวจสถานีตำรวจนครบาลลุมพินี